Jesper Petersen (SF), 2012-05-30:
Tak for det.
Forandringens vinde blæser over Danmark.
Efter 10 år med en politisk ledelse af Danmark, der talte til det lille, det selvcentrerede og det småtskårne i os alle sammen, har vi nu en regering, der taler til det store i danskerne, hvor solidaritet, fællesskab, bæredygtighed og en vilje til at skabe et bedre samfund trods svære økonomiske tider er de bærende værdier.
Det har kunnet aflæses i en ny kurs for Danmark gennem regeringens politik i de første 8 måneder.
SF er stolte af for første gang at være en del af en regering og af at tage ansvaret på os i en vanskelig tid. Imens ligger hr. Lars Løkke Rasmussen solidt i hængekøjen og overvejer, hvornår han næste gang skal lade omverdenen høre fra sig via Facebook, og lader os andre om at løse de problemer og lukke de huller i kassen, hans regering efterlod.
Hængekøjestilen, visnepolitikken og det ensidige fokus på skattelettelser får næsten Venstre til at minde om en dansk udgave af Tea Party-bevægelsen.
Førhen flyttede hr. Lars Løkke Rasmussen fra almindelige danskeres lommer til bankdirektørernes lommer.
Nu er det efter SF's mening almindelige lønmodtagere tur til at opleve en fremgang, hvis regeringen kan få et flertal hjem for skattereformen, men mere om den senere.
Regeringen er i gang med at træffe dristige og vigtige beslutninger, der skal modernisere og forny vores samfund.
Vi skal tænke langsigtet og skabe en samfundsmodel med ny miljømæssig, social og økonomisk bæredygtighed.
Der skal være styr på økonomien.
Der skal ikke være flere ufinansierede skattelettelser, og vi skal skabe job, grøn omstilling og fornyet fremgang i årene, der kommer.
Danmark skal blive dygtigere, grønnere og mere solidarisk.
Vi vil ikke i Danmark nøjes med at prøve at skabe balance og levere det, som hr. Lars Løkke Rasmussen aldrig formåede, nemlig orden i økonomien og to streger under facit.
Det er ikke derfor, SF gik i regering.
Vi er ikke i regering for at drifte, men for at skabe forandring og konkrete forbedringer for de mennesker, som slider på danske arbejdspladser, som er så uheldige at være blevet syge eller arbejdsløse, og som knokler på skolebænken.
Og vi er i regering for at sætte alt ind på at skabe job til de alt for mange arbejdsløse, der så en krise i den finansielle sektor vælte korthuset og tage deres job med sig i en voldsom økonomisk tsunami.
Regeringen har sat gang i en stribe reformer.
Når 2020 bliver nutid og ikke bare er nogle tabeller og grafer på et stykke papir, kan vi se tilbage på regeringsskiftet i 2011 med vished om, at her tog Danmark et vigtigt sporskifte.
Vi vil sammen med Socialdemokraterne og De Radikale bygge videre på fællesskabet i vores tid ved magten, modernisere vores samfund og stå sammen gennem krisen.
Det er store udfordringer, vi står over for.
Alt for mange danskere er uden arbejde, ungdomsarbejdsløsheden er fordoblet, siden krisen satte ind, så der nu er cirka 50.000 unge uden job – de unge, som eksstatsministerens søn aldrig havde hørt om, er der nu 50.000 af – og vi har mistet 190.000 private arbejdspladser på få år.
De udfordringer skal regeringen løse, så vores samfundsmodel igen bliver bæredygtig.
Vi skal arbejde, reformere og dygtiggøre os for at løse vanskelighederne.
Danmark skal i arbejde.
Når alle 2020-planens reformer er på plads, lukker vi hullet i økonomien, skaber rum til en moderat vækst i den offentlige sektor og derudover et råderum til at investere i nye job, i mere uddannelse, i bedre sundhed, i grønne investeringer og i at skabe ny vækst.
Højrefløjen klattede et historisk opsving væk i en farlig cocktail af slap budgetkontrol og ufinansierede skattelettelser.
Fejltagelser af den kaliber
med den farlige cocktail af slap budgetkontrol og ufinansierede skattelettelser kommer en regering med deltagelse af SF ikke til at gentage.
Det er tværtimod en vigtig socialistisk dyd at sørge for en bæredygtig samfundsøkonomi.
Gratis lægehjælp, gratis uddannelse og et solidt socialt sikkerhedsnet er kernen i vores velfærdssamfund, den selv samme kerne, som VKO-partierne lige så langsomt gnavede løs af med indførelsen af private sundhedsforsikringer, mislykket uddannelsespolitik og fattigdomsydelser så lave, at det fastholdt mennesker i fattigdom.
Alt det har vi allerede gjort op med.
Det er slut med overbetaling af privathospitalerne, og hvis private klinikker i dag laver grumme fejloperationer, skal det ikke længere bare være det offentlige, der hænger på regningen.
Men trods fremskridtene på en række områder er der desværre stadig alt for mange mennesker, som er parkeret på perronen, mens toget suser forbi.
Tag nu de 6.000 danskere, som har været på kontanthjælp i mere end 10 år i træk.
Det er en mangel på social bæredygtighed, som SF og andre kræfter, der kæmper for reelt lige muligheder, ikke kan være tilfredse med.
Vi har brug for en ny, grøn og bæredygtig vækst, og dem, der hævder, at der er en modsætning mellem miljøhensyn og arbejdspladser, tager fejl.
Hvis vi opfører os klogt i Danmark, kan grøn politik blive en helt afgørende fordel for dansk erhvervsliv.
Vi kan blive foregangsland i en global grøn omstilling.
SF er særlig stolte af det brede energiforlig, som viser vejen frem mod den dag, hvor Danmarks energiforsyning er uafhængig af fossile brændsler, og som i mellemtiden skaber tusindvis af nye, grønne job, når havvindmølleparkerne skal etableres og alle energieffektiviseringerne foretages.
Ingenting er ufinansieret.
Ad åre kommer der faktisk en pæn samfundsgevinst, som kan bruges til at skabe job og nye investeringer, der bringer vores samfund fremad.
Det er noget helt nyt og spændende, nærmest eksotisk, efter VKO's skæve og ofte ufinansierede skattepolitik.
Investeringsvinduet til danske virksomheder, der vil føre til investeringer på 15-20 mia. kr. i danske virksomheders produktionsapparat, får tusinder i arbejde allerede næste år.
Almindelige lønmodtageres lønudvikling er ikke noget at prale af for tiden.
Der er indgået meget ansvarlige overenskomster fra danske lønmodtageres side, og nu viser deres organisationer sig også villige til at give den et ekstra nøk på arbejdsmarkedet via de trepartsforhandlinger, der er i gang.
Regeringen ønsker omvendt at give almindelige lønmodtagere, HK'eren og SOSU-assistenten, metalarbejderen og folkeskolelæreren, industriarbejderen og sygeplejersken, mere ud af deres slid på jobbet.
Det synes vi er god skattepolitik.
Vi foreslår også et løft på godt 5.000 kr. til de folkepensionister, som har mindst at leve for.
Til gengæld må bankerne bidrage lidt mere til fællesskabet.
Stigningen i overførselsindkomsterne bliver på cirka 21 pct. i stedet for 27 pct. det næste årti.
De mest velstillede forældre får en mindre børnecheck, og rentefradraget på de store renteudgifter skal, jo i direkte forlængelse af, hvad den gamle regering besluttede, aftrappes yderligere over en årrække.
Vi har med det et udspil til skattereform, der sådan set er fikst og færdigt.
Partiegoistiske og taktiske hensyn kommer forhåbentlig ikke til at ødelægge chancen for at lave en bred reform.
Nogle partier har markeret sig med skarpe holdninger til dele af udspillet, men ikke uden at de samme partier også har rost andre dele af udspillet.
At Venstre både regner forkert i deres argumenter og nu mener, at der alligevel er råd til skattelettelser, trods det, at de mente det modsatte i valgkampen, er interessant nok, men mest interessant er det, at ingen på forhånd melder fra.
Det giver mig håb om, at vi kan finde en god løsning og allerhelst et bredt forlig.
Det vil tjene danskerne bedst, og det vil være et solidt bidrag til missionen om et dygtigere, grønnere og mere solidarisk Danmark, det Danmark, regeringen har sat kursen imod.